Diari Oficial de la Generalitat Valenciana


Sumari del DOGV 3012, del 12-06-1997 (1997/8231)

ORDRE de 19 de maig de 1997 de la Conselleria de Cultura, Educació i Ciència, per la qual es convoquen cursos d'especialització en educació infantil, educació musical, educació física, llengües estrangeres (anglès) i educació especial (pedagogia terapèutica), adreçats al personal docent d'Educació Infantil i Primària de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3012

Data del DOGV
:   12-06-1997

Secció del DOGV
:   AUTORITATS I PERSONAL - CURSOS DE FORMACIÓ

Número del document
:   1997/8231


Data del document
:   19-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 19 de maig de 1997 de la Conselleria de Cultura, Educació i Ciència, per la qual es convoquen cursos d'especialització en educació infantil, educació musical, educació física, llengües estrangeres (anglès) i educació especial (pedagogia terapèutica), adreçats al personal docent d'Educació Infantil i Primària de la Comunitat Valenciana.
  
La Llei Orgànica d'Ordenació General del Sistema Educatiu (LOGSE) estableix a l'article 10 que l'Educació Infantil serà impartida per mestres especialistes i que, en el primer cicle, els centres disposaran així mateix d'altres professionals degudament qualificats, per a l'atenció apropiada als xiquets i xiquetes d'Educació Infantil. També, a l'article 14, estableix que les Llengües Estrangeres, l'Educació Musical i l'Educació Física constitueixen àrees obligatòries, de caràcter global i integrador, a través de les quals s'organitza l'Educació Primària. A l'article 16 s'ordena que eixes àrees seran impartides per mestres que disposen de l'especialització corresponent. Així mateix, quant a l'educació especial, a l'article 37, ordena que el sistema educatiu haurà de disposar de professorat especialitzat.
  
El Reial Decret 895/1989 (modificat pel Decret 1664/1991) en l'article 17 estableix que per a impartir eixos ensenyaments es requerirà certificació de l'habilitació corresponent, que podrà obtenir-se, entre d'altres, a través de la superació de cursos d'especialització convocats pel MEC o, per la Generalitat Valenciana.
  
  
També, l'Ordre d'11 d'octubre de 1994 (BOE 19.10.94) per la qual es regulen les titulacions mínimes que han de posseir els professors dels centres privats d'Educació Infantil i Primària, segons els articles 10 i 16 de la LOGSE, estableix que els ensenyaments els podrà impartir el professorat que haja superat els cursos d'especialització convocats en els mateixos termes especificats en el Reial Decret 895/1989.
  
La qual cosa planteja la necessitat de promoure un procés de realització de cursos de formació científica i didàctica per tal de facilitar l'assoliment de la condició d'especialista, en qualsevol d'eixes modalitats, al professorat que presta els seus serveis en la Comunitat Valenciana.
  
El mencionat procés ha de contribuir tant a que els centres disposen en Educació Infantil i en Educació Primària dels especialistes que la Llei d'Ordenació General del Sistema Educatiu i la seua normativa d'aplicació estableixen, com a que el professorat que, sense ser especialista, està impartint docència en centres privats en una matèria determinada, puga passar a impartir-la en un altre centre docent privat distint, després d'haver superat el curs d'especialització corresponent.
  
Per últim, a més de la legislació mencionada, els cursos d'especialització reuneixen els requisits establits en l'Ordre Ministerial d'11 de gener de 1996 (BOE 23.01.96) per la qual s'homologuen cursos d'especialització per al professorat d'Educació Infantil, d'Educació Primària, d'Educació Especial i del primer cicle d'Educació Secundària Obligatòria i d'habilitació per als professionals del primer cicle d'Educació Infantil. En conseqüència, segons la disposició comuna sisena d'esta ordre, s'entén que aquests cursos estan homologats pel Ministeri d'Educació i Ciència als efectes previstos en la normativa vigent.
  
  
Per això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
  
ORDENE
  
  
Primer. Convocatòria i destinataris
  
Convocar cursos d'especialització en Educació Infantil, Educació Musical, Educació Física, Llengües Estrangeres (Anglès) i Educació Especial (Pedagogia terapèutica), dirigits al personal docent d'Educació Infantil i Primària de la Comunitat Valenciana:
  
  
Funcionaris i funcionàries de carrera o en pràctiques del Cos de Mestres en servei actiu. També podran accedir als cursos les persones que estiguen prestant serveis com a funcionaris/es interins/es en llocs de treball adscrits al Cos de Mestres, o en condicions de prestar-los, per estar inclosos en les llistes del professorat interí del curs acadèmic corresponent a esta convocatòria.
  
  
b) Funcionaris i funcionàries de l'administració Local que, en qualitat de mestres presten serveis docents en centres d'educació primària que depenen de la mencionada administració Local.
  
  
c) Contractats laborals que tot prestant serveis en centres privats d'Educació Preescolar o Infantil i Primària inscrits en el Registre de Centres Docents de la Comunitat Valenciana reuneixen els requisits de titulació als quals es refereix l'annex II de l'Ordre Ministerial d'11 de gener de 1996 (BOE 23.01.96).
  
Les bases específiques dels cursos, figuren als annexos I-V corresponents d'esta ordre.
  
  
Segon. Organització i realització
  
L'organització dels cursos anirà a càrrec de la Direcció General d'Ordenació i Innovació Educativa i Política Lingüística, a través el Servei de Formació del Professorat.
  
Segons amb l'Ordre d'11 de gener de 1996 (BOE 23.01.96) abans esmentada, els cursos de totes les especialitats ofertades en esta convocatòria es realitzaran conjuntament per la Conselleria de Cultura, Educació i Ciència i les Universitats d'Alacant, de Castelló i de València, amb les quals esta Conselleria subscriurà els convenis adients.
  
  
Tercer. Característiques dels cursos
  
La realització d'un curs d'especialització amb avaluació positiva:
  
a) Habilitarà els funcionaris de carrera i els funcionaris interins del Cos de Mestres per a l'exercici dels llocs de treball corresponents a cada especialitat, d'Educació Infantil i els d'Educació Musical, Educació Física, Llengües Estrangeres (Anglès) o Educació especial (Pedagogia terapèutica) de l'Educació Primària, segons allò que estableix el Reial Decret 895/1989, de 14 de juliol (BOE 20 juliol de 1989).
  
b) Possibilitarà que els Mestres, Diplomats en Professorat d'Educació General Bàsica, Mestres d'Ensenyament Primari i aquelles altres titulacions que ocupen llocs docents en centres privats o que depenen de l'administració Local, segons estableix l'Ordre d'11 d'octubre de 1994 (BOE 19.10.94) per la qual es regulen les titulacions mínimes que ha de posseir el professorat dels centres privats d'Educació Infantil i Primària, puguen ocupar els corresponents llocs de treball per a impartir l'especialitat cursada d'Educació Infantil, Educació Musical, Educació Física, Llengües Estrangeres (Anglès) o Educació Especial (Pedagogia Terapèutica).
  
La durada dels cursos d'Educació Infantil, d'Educació Física i de Llengües Estrangeres (Anglès) és de 500 hores, de les quals 400 hores són lectives i 100 hores de pràcticum. La durada dels cursos d'Educació Musical i d'Educació Especial (Pedagogia Terapèutica) és de 540 hores, de les quals 440 hores són lectives i 100 hores de pràcticum.
  
Els cursos s'estructuren en:
  
a) Fases intensives: durant els mesos de juny, juliol i setembre i en jornades monogràfiques al llarg del curs.
  
Fases extensives: en els mesos d'octubre a juny.
  
- Durant aqueix període la programació de cada curs podrà incloure la realització de sessions lectives, segons el calendari que el director del curs comunicarà als participants.
  
- Els participants de cada curs es constituiran en seminaris, segons la proximitat geogràfica dels seus membres, adscrits a un CEP, per tal de facilitar l'intercanvi i el treball en grup dels continguts del curs. Per aqueix concepte es podrà imputar fins un total de 50 hores del pràcticum.
  
Per a la realització de les sessions lectives i de les sessions de seminari el professorat disposarà d'una vesprada setmanal. Les direccions dels centres respectius, a l'hora de confeccionar els horaris, adoptaran les mesures escaients de flexibilitat horària.
  
- Al llarg del curs escolar es realitzaran les pràctiques docents impartides en el centre de cada participant, dins l'horari lectiu, segons el còmput horari que determinen els annexos de cada especialitat. Per aqueix concepte es podrà imputar fins un total de 50 hores del pràcticum.
  
L'oferta de cursos de cada especialitat es determina en les bases específiques de l'annex corresponent. La confirmació de cada curs hi resta supeditada a que en la llista definitiva d'admesos al susdit curs hi haja un mínim de 20 membres seleccionats.
  
Es reserva el 25% del màxim de les places per a personal docent de centres privats i dels que depenen de l'administració Local. Aquest percentatge podrà augmentar-se si de cas que hi resten places vacants, una vegada ateses les sol·licituds del professorat funcionari que reuneix les condicions de participació.
  
  
Quart. Finançament dels cursos
  
El finançament de les despeses derivades de la realització d'estos cursos d'especialització estarà subjecte al que estipulen els convenis corresponents subscrits a l'efecte amb les Universitats Valencianes, i correran a càrrec del capítol 4 de la línia 404/000/97 del programa pressupostari 421.30 de l'exercici de l'any 1997.
  
  
Les quantitats corresponents al desplegament d'estos cursos durant l'exercici de 1998, seran fixades mitjançant addendes als mencionats convenis i estaran subordinades al que dispose la Llei de Pressupostos de la Generalitat Valenciana del susdit exercici.
  
  
  
Cinquè. Condicions de participació
  
a) Per a participar en qualsevol dels cursos d'especialització convocats, a més de reunir les condicions establertes al punt primer pel que fa als destinataris, es requereix:
  
- no estar en possessió de l'especialitat corresponent
  
- superar les proves d'accés per a les especialitats de Llengües Estrangeres (Anglès), Educació Musical i Educació Física
  
- no haver causat baixa, sense justificar, en cap curs d'especialització convocat per la Conselleria de Cultura, Educació i Ciència des de l'any 1994.
  
- complir els requisits específics que estableixen als annexos corresponents a l'especialitat sol·licitada.
  
b) El professorat seleccionat ha d'assistir a la totalitat de les sessions de formació i realitzar totes les activitats del curs. En cas de ser baixa, llevat que siga per força major degudament justificada, no es podrà participar en cursos d'especialització convocats per la Conselleria de Cultura, Educació i Ciència en el termini de tres anys.
  
La matrícula dels cursos és gratuïta.
  
Els participants que procedeixen d'una província distinta a la de la localitat on s'oferta el curs podran sol·licitar la manutenció i l'allotjament gratuïts.
  
  
Sisè. Documentació
  
Les sol·licituds es realitzaran per instància, segons el model de l'annex VI. A la sol·licitud es requereix adjuntar la documentació següent:
  
1r Escrit de la direcció del centre escolar on es faça constar:
  
  
a) que el professorat seleccionat impartirà en el seu horari lectiu, dins la programació anual del centre, la matèria d'especialització per la qual ha optat, en els termes que estableixen les bases de l'annex corresponent
  
b) que es tindrà en compte, a l'hora de confeccionar els horaris, la compatibilitat de l'horari lectiu del professorat seleccionat amb les activitats del curs d'especialització en cadascuna de les fases
  
  
2n El professorat de centres privats ha de presentar una fotocòpia del contracte com a docent o un certificat emés per l'Institut de la Seguretat Social que acredite l'antiguitat en el centre
  
  
3r El professorat de centres que depenen de l'administració Local, acreditació del seu nomenament com a funcionari docent, contractat laboral fix o equivalent, del susdit centre
  
4t El professorat que gaudeix o té previst de gaudir de llicència per estudis, coincidint amb les fases del curs, cal que presente un certificat de la direcció del centre autoritzant-lo a realitzar les pràctiques docents en el susdit centre i comprometent-se a certificar sobre el seu compliment
  
5é Adjuntar la documentació específica sol·licitada als annexos corresponents a cada especialitat
  
6é El professorat funcionari de carrera adjuntarà, a més, el full de serveis i el certificat actualitzat de les pròpies habilitacions, emés per la Direcció Territorial de Cultura i Educació corresponent.
  
  
El professorat funcionari interí presentarà certificat emés per la Direcció Territorial de Cultura i Educació que acredite estar en activitat o estar inclòs en la llista del professorat interí del curs 1996-97, tot especificant les especialitats que pot impartir.
  
  
  
Setè. Termini i lloc de presentació de la documentació
  
Les sol·licituds, juntament amb la documentació corresponent, es dirigiran a la Direcció General d'Ordenació i Innovació Educativa i Política Lingüística.
  
La presentació de les sol·licituds i la documentació es realitzarà al Registre General de la Conselleria de Cultura, Educació i Ciència o al de les Direccions Territorials de Cultura i Educació, o a les Oficines de Correus, sempre que es presente en sobre obert, per a ser datada i segellada pel funcionari de correus abans de certificar-ho; o a través de qualsevol altra de les formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
  
El termini de presentació serà de 15 dies naturals a partir de l'endemà de la publicació d'esta ordre en el Diari Oficial de la Generalitat Valenciana.
  
Els terminis que finalitzen en dies que, encara que no siguen festius, siguen inhàbils així com els dissabtes i els dies 24 i 31 de desembre, o qualsevol altre que reglamentàriament es declare com a tal, s'entendran prorrogats fins el primer dia hàbil següent.
  
  
Vuitè. Comissió de selecció
  
La selecció de les sol·licituds de les especialitats la realitzarà una única comissió constituïda pels membres següents:
  
- El cap del Servei de Formació del Professorat o persona en qui delegue, que hi actuarà com a president.
  
- Un inspector o inspectora d'educació, designat/da pel director general d'Ordenació i Innovació Educativa i Política Lingüística.
  
  
- Cinc tècnics, un per cada especialitat, designats pel director general d'Ordenació i Innovació Educativa i Política Lingüística, un dels quals actuarà com a secretari de la comissió.
  
A les reunions de la comissió seleccionadora podrà assistir, amb veu però sense vot, un representant de cadascun dels sindicats que formen part de la Mesa Sindical Sectorial d'Educació.
  
La comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú, tot ajustant les seues actuacions al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
La comissió podrà disposar la constitució de subcomissions especialitzades a l'efecte de valorar els mèrits i, si s'escau, de realitzar les proves d'accés previstes en el procés de selecció dels candidats.
  
  
Novè. Selecció dels participants
  
Per tal de participar als cursos, en les especialitats que així ho determinen, cal superar les proves d'accés a les quals es fa referència als annexos corresponents d'esta ordre. Es convoca a tots el sol·licitants d'estos cursos a la realització d'estes proves d'accés. El dia, hora i lloc de realització de les proves s'anunciarà l'endemà de la finalització del termini de presentació de les instàncies, als taulers d'anuncis de la Conselleria de Cultura, Educació i Ciència, de les Direccions Territorials de Cultura i Educació i dels Centres de Professors.
  
  
Entre els aspirants que acompleixen els requisits establits al punt cinquè apartat a) el procés de selecció constarà de dos parts:
  
  
A) Prioritats:
  
1r. El professorat que està adscrit a un lloc de treball per al qual no està habilitat
  
2n. El professorat al qual se li ha suprimit el seu lloc de treball i que té la possibilitat d'ocupar al seu centre un lloc vacant d'Educació Infantil, d'Educació Musical, d'Educació Física, de Llengua Estrangera (Anglès) o d'Educació Especial (Pedagogia Terapèutica), si de cas obté l'especialització corresponent
  
3r. El professorat al qual se li ha suprimit el seu lloc de treball
  
4t. El professorat amb destinació definitiva, al centre del qual no hi ha suficient nombre d'habilitats en l'especialitat que demana
  
5é. El professorat funcionari de carrera sense cap especialitat de primària segons la LOGSE
  
6é. El professorat funcionari de carrera.
  
B) concurs:
  
Es baremarà la documentació, d'acord amb els criteris de selecció establits als annexos corresponents i si s'escau, s'efectuaran les proves d'accés als cursos en les especialitats que ho determinen. La comissió de selecció elaborarà la llista provisional dels seleccionats per a cada curs d'especialització o procedirà a l'anul·lació del curs quan no s'assolesca el mínim de 20 membres establerts en la convocatòria. Si de cas per aqueix motiu resultara anul·lat un curs, els sol·licitants que han superat les proves selectives i/o de baremació corresponent tenen reconegut el dret a participar-hi en un altre curs de la mateixa especialitat sempre que hi haja vacants disponibles segons el nombre de places que s'han ofertat.
  
  
Pel que fa als cursos que tenen dos edicions de la mateixa especialitat en una província, l'administració es reserva la facultat de distribuir als participants seleccionats en cadascun dels dos grups.
  
  
Els resultats es faran públics al tauler d'anuncis de la Conselleria de Cultura, Educació i Ciència, de les Direccions Territorials de Cultura i Educació i dels Centres de Professors. En les llistes s'especificaran tant les sol·licituds admeses com les denegades amb indicació de la causa.
  
Hi haurà un termini de cinc dies naturals per a reclamar davant la comissió de selecció. Les reclamacions es presentaran al Registre General de la Conselleria de Cultura, Educació i Ciència o en el de les Direccions Territorials de Cultura i Educació. Una vegada estudiades i, si s'escau, ateses eixes reclamacions, la Direcció General d'Ordenació i Innovació Educativa i Política Lingüística resoldrà la convocatòria i publicarà la relació definitiva del professorat seleccionat en el Diari Oficial de la Generalitat Valenciana.
  
  
Deu. Avaluació i Certificació
  
L'avaluació dels participants es realitzarà en cadascuna de les fases dels cursos. Es tindrà en compte tant l'assimilació dels continguts cientificodidàctics com les aptituds acreditades en la realització dels treballs teòrics i de les pràctiques docents. Esta informació quedarà recollida en les actes-informes elaborats per tots i cadascun dels membres de l'equip docent del curs.
  
  
L'avaluació final s'expressarà en termes d'apte o no apte.
  
El professorat que supere el curs d'especialització amb la qualificació d'apte obtindrà el diploma d'especialista corresponent. El professorat que no haja assolit l'aptitud podrà obtenir una certificació d'assistència al curs. Per tal d'obtenir tant el diploma d'especialista com el certificat d'assistència cal haver participat almenys en el 85% de les activitats programades.
  
  
Onze. Resolució
  
El termini màxim per a resoldre les sol·licituds que formulen els interessats serà de tres mesos. Si no recau resolució expressa en el termini establert, les sol·licituds s'entendran desestimades, sense perjudici del que es dispose quan es dicte la resolució expressa.
  
  
DISPOSICIONS FINALS
  
  
Primera
  
Per a fer possible un desplegament correcte i una adequada execució d'esta ordre, es faculta la Direcció General d'Ordenació i Innovació Educativa i Política Lingüística perquè dicte les disposicions adients per a la seua aplicació.
  
  
Segona
  
Esta ordre entrarà en vigor l'endemà de la seua publicació al Diari Oficial de la Generalitat Valenciana.
  
  
València, 19 de maig de 1997
  
  
El conseller de Cultura, Educació i Ciència,
  
FRANCISCO E. CAMPS ORTIZ
  
  
  
  
ANNEX I
  
  
BASES PER A LA CONVOCATÒRIA DELS CURSOS D'ESPECIALITZACIÓ EN EDUCACIÓ INFANTIL
  
  
Primera. Objectiu i nombre de places
  
L'objectiu dels cursos és posar a l'abast del participant els fonaments científics i didàctics de l'Educació Infantil que li permeten exercir amb qualitat la docència en l'Educació Infantil.
  
  
S'ofereixen quatre cursos d'especialització en Educació Infantil, a realitzar un a Alacant, un a Castelló i dos a València, de 35 places cadascun.
  
  
Segona. Continguts dels cursos
  
Els continguts científics i didàctics de l'especialitat d'Educació Infantil es desenrotllen agrupats en els mòduls que figuren tot seguit:
  
I. Psicosociologia
  
- Desenvolupament psicoevolutiu. Desenvolupament i aprenentatge.
  
- Desenvolupament afectiu social. Desenvolupament motriu. Desenvolupament cognitiu.
  
- Desenvolupament lingüístic. Transtorns més freqüents en aquest procés.
  
- Necessitats educatives especials més freqüents en l'Educació Infantil. L'alumnat en situació de risc social.
  
II. La LOGSE en l'Educació Infantil
  
- Antecedents de l'Educació Infantil. La LOGSE. El currículum de l'Educació Infantil.
  
- L'organització del centre d'Educació Infantil. Espais, materials i temps. L'organització peculiar en els centres d'Educació Infantil en el medi rural.
  
- La relació família-centre. La família com a principal element de socialització. L'educador i la família.
  
- L'equip docent: funcions, estratègies i documents que recullen les decisions de l'equip docent.
  
III. Currículum de l'Educació Infantil
  
- El currículum de l'Educació Infantil a la Comunitat Valenciana. Característiques i elements del currículum. Nuclis de concreció curricular: el projecte educatiu i el projecte curricular de centre.
  
- Les àrees del currículum de l'Educació Infantil. Objectius, continguts, orientacions didàctiques i avaluació.
  
- Estratègies i recursos per al desenvolupament del llenguatge oral. Aproximació al codi lectoescriptor. La literatura infantil.
  
- Didàctica de l'educació musical, de l'educació plàstica i visual i de l'expressió corporal i dramàtica en Educació Infantil.
  
- Didàctica de les matemàtiques.
  
- El xiquet i la xiqueta i la cultura audiovisual. Les noves tecnologies com a recurs didàctic en l'Educació Infantil.
  
- Els temes transversals en l'Educació Infantil. Tractament didàctic.
  
- L'atenció a la diversitat de l'alumnat. Adaptacions curriculars. La integració escolar com a resposta educativa.
  
- La programació d'aula. Propostes metodològiques per a eixes edats. La coordinació entre l'Educació Infantil i Primària.
  
- L'avaluació en l'Educació Infantil: funcions, estratègies i instruments.
  
  
Tercera. Barem de la documentació presentada
  
- Cursos, màsters i programes de formació en educació preescolar o infantil de més de 50 hores, fins: 1 punt
  
- Seminaris i grups de treball d'Educació Infantil o preescolar fins 50 hores fins: 1 punt
  
- Formació en centres en Educació Infantil o preescolar fins 50 hores fins: 1 punt
  
- Assistència a congressos, jornades d'educació preescolar o infantil (de 15 a 80 hores) fins: .1 punt
  
- Publicacions relacionades amb l'educació preescolar o infantil amb ISBN o ISSN fins: 1 punt
  
L'acreditació dels mèrits acadèmics, professionals o de qualsevol tipus relacionats amb la convocatòria es justificaran a través dels certificats corresponents i per als funcionaris s'ajustaran a allò que estableix l'Ordre de 10 de juny de 1994 (DOGV de 17 d'agost de 1994).
  
  
Quarta. Estructura i calendari de realització del curs
  
El curs es realitzarà de juliol de 1997 a setembre de 1998, segons el calendari següent:
  
Fase A, intensiva; sessions lectives i de treball de seminaris de 250 hores. Calendari de 1997: juliol i setembre. Calendari de 1998: juny, juliol i setembre.
  
Fase B, extensiva; 1997-98 període d'octubre a juny, que comprèn:
  
- Sessions lectives. Total 140 hores.
  
- Treball de seminaris, pel qual s'hi imputen 50 hores del pràcticum.
  
Per a les sessions lectives d'aquest període i per al treball de seminaris es dedicarà una vesprada setmanal amb un total de 35 setmanes amb horari de 16 a 20 hores.
  
- Dues jornades monogràfiques, 10 hores.
  
- Pràctiques docents:
  
a) Supervisades per l'assessor d'Educació Infantil del CEP al qual pertany el centre on es despleguen les pràctiques
  
b) Sessions de 2 hores setmanals d'octubre a juny. Per aquest concepte s'hi imputen 50 hores del pràcticum
  
  
Cinquena. Avaluació
  
L'avaluació dels participants al curs es realitzarà a través de les qualificacions de cadascuna de les fases. La informació quedarà recollida en les actes-informes elaborades per cada professor del curs i pels tutors de les pràctiques.
  
  
  
ANNEX II
  
  
BASES PER A LA CONVOCATÒRIA DELS CURSOS D'ESPECIALITZACIÓ EN EDUCACIÓ MUSICAL
  
  
Primera. Objectiu, nombre de places i requisits
  
L'objectiu d'estos cursos és l'aprofundiment en els fonaments científics i didàctics de l'Educació Musical per tal de posar a l'abast del professorat participant els instruments que li permeten exercir amb qualitat la docència a l'Educació Primària en esta especialitat.
  
S'ofereixen dos cursos d'especialització en Educació Musical amb 35 places cadascun. Cada curs té una durada de 540 hores.
  
  
A més dels requisits establits en l'Ordre, per tal de participar en un curs d'especialització en Educació Musical cal que es dispose d'un horari lectiu en l'àrea d'Educació Musical d'almenys 3 hores setmanals.
  
  
Segona. Continguts del curs
  
Els continguts científics i didàctics de l'especialitat d'Educació Musical es desenrotllen agrupats en els mòduls que figuren tot seguit:
  
1. Formació musical teoricopràctica:
  
Llenguatge musical
  
Educació auditiva
  
Harmonia pràctica
  
Anàlisi musical
  
Les cultures musicals i el folklore
  
2. Tècnica musical:
  
Educació vocal i cant
  
Direcció coral
  
Formació instrumental
  
3. Didàctica de la música:
  
Didàctica del llenguatge musical
  
Audició musical activa
  
Música i moviment
  
Conjunt instrumental
  
4. El currículum d'educació musical a la Comunitat Valenciana
  
  
Seqüenciació dels continguts, metodologia i avaluació
  
5. Pràcticum
  
  
Tercera. Contingut de la prova pràctica de selecció dels participants
  
El contingut gira al voltant de l'acreditació de l'aptitud i de coneixements musicals necessaris previs a la realització del curs. Constarà de dues parts que es realitzaran per cada candidat en el mateix dia.
  
Primera prova: a) dictat musical a una veu; b) lectura melòdica a primera vista d'un passatge de 16 a 24 compassos; c) cantar una cançó de lliure elecció i vocalitzacions.
  
Segona prova: interpretació d'una obra musical de lliure elecció aportada per l'aspirant amb un instrument melòdic o harmònic. Es valorarà el grau de dificultat tècnica i la qualitat de la interpretació.
  
  
Quarta. Barem per a la documentació presentada
  
Superades les proves s'aplicaran els criteris de selecció establits en el punt novè de l'ordre. En les sol·licituds amb la mateixa situació s'aplicarà el barem següent:
  
A) Per estudis musicals regalats:
  
- per cada curs de solfeig aprovat oficialment: 1 punt.
  
- per cada curs aprovat d'instrument o de cant: 1 punt.
  
B) Per altres estudis musicals:
  
- per cada curs "Música a l'escola" amb aptitud: 0'6 punts.
  
- per altres cursos de formació musical (pedagogia musical, direcció, cant, etc.) la participació als quals acredite haver superat una prova de selecció prèvia o una prova final de coneixements. Per cada 10 hores 0'1 punt. Màxim: 1'4 punts.
  
C) Per l'experiència docent musical reglada:
  
- dins l'horari lectiu escolar, 0'4 punts/any, màxim: 1'2 punts.
  
  
- com a activitat complementària 0'2 punts/any, màxim: 0'8 punts.
  
En cas d'empat, serà seleccionada la persona amb més antiguitat.
  
  
Cinquena. Documentació específica
  
A més de la documentació requerida en esta ordre es presentarà:
  
- escrit de la direcció del centre on es faça constar que el participant disposarà en el seu horari lectiu d'almenys 3 hores setmanals d'atenció a classes d'Educació Musical
  
- certificat mèdic que acredite la capacitació per a l'activitat vocal i cant, presentat solament per aquells candidats als quals se'ls requerisca expressament atenent el resultat de la prova pràctica vocal
  
- de la mateixa manera es presentaran tots aquells documents que es posseesquen relacionats amb la base anterior per tal que la comissió prioritze i seleccione els participants.
  
Es valorarà sols allò que estiga suficientment documentat.
  
Sisena. Estructura i calendari de realització del curs
  
El curs es realitzarà de juliol de 1997 a setembre de 1998, en horari de matí i vesprada, segons el calendari següent:
  
Fase A intensiva 1997, al llarg de juliol i setembre: sessions lectives teoricopràctiques amb un total de 150 hores
  
Fase B extensiva 1997-98: període de setembre a juny al qual s'hi imputa un total de 220 hores tot comprenent:
  
- un curset monogràfic sobre la pedagogia musical
  
- sessions lectives i treball de grup, per a la qual cosa es constituiran seminaris adscrits als CEP to agrupant-se els participants en funció de la seua proximitat geogràfica. Per a això es dedicarà la vesprada dels dimecres, a raó de 4 hores per sessió, tot combinant l'aprofundiment dels continguts del curs amb l'elaboració de materials curriculars
  
- pràctiques docents. Estan plantejades sota dues modalitats: unes desenrotllades amb l'assessorament d'especialistes, amb un total de 18 hores; altres realitzades en el propi centre on presta serveis cada participant, a raó de 3 sessions setmanals d'octubre a juny. En ambdós casos les pràctiques es realitzaran en els tres cicles de primària
  
Fase C intensiva 1998, en juny, juliol i setembre: sessions lectives amb un total de 180 hores.
  
Complement del contingut del curs en la realització i entrega de tots aquells treballs que encarreguen els professors/es responsables de cada mòdul o els coordinadors de seminari, així com els materials desenrotllats en les pràctiques docents, recollits en un projecte memòria que es lliurarà abans de finalitzar el curs.
  
  
Setena. Avaluació.
  
L'avaluació dels participants al curs es realitzarà a través de les qualificacions en cada mòdul de programació en cadascuna de les fases. Es tindrà en compte tant l'assimilació dels continguts com les aptituds acreditades en la realització del treball de seminaris i de les pràctiques docents. Esta informació quedarà recollida en les actes-informes elaborats per cada professor/a o coordinador de seminari del curs. A l'hora de l'avaluació i de la certificació final és un requisit la presentació individualitzada dels treballs encarregats pel professorat i del projecte-memòria.
  
  
  
ANNEX III
  
  
BASES PER A LA CONVOCATÒRIA DELS CURSOS D'ESPECIALITZACIÓ D'EDUCACIÓ FÍSICA
  
  
Primera. Objectiu, nombre de places i requisits
  
L'objectiu d'estos cursos és l'aprofundiment en els fonaments científics i didàctics de l'Educació Física objecte de l'especialització.
  
S'ofereixen dos cursos d'especialització en Educació Física, a València, de 40 places cada curs.
  
A més dels requisits establits en l'ordre, per participar en el curs d'especialització en Educació Física cal que es dispose d'un horari lectiu en l'àrea d'Educació Física d'almenys 10 hores setmanals.
  
  
Segona. Continguts
  
Aprenentatge i desenvolupament motor.: 60 hores.
  
Bases Biològiques i fisiològiques del moviment.: 60 hores.
  
Teoria i pràctica del condicionament físic: 60 hores.
  
Bases teòriques de l'Educació Física: 60 hores.
  
Didàctica de l'Educació Física.: 120 hores.
  
El currículum de l'àrea en l'Educació Primària: 40 hores.
  
Pràcticum: 100 hores.
  
  
Tercera. Contingut de la prova pràctica de selecció dels participants
  
El professorat sol·licitant que reunisca els requisits demanats en esta ordre, realitzarà les proves d'accés, a què seran prèviament convocats. Es confeccionarà una llista per ordre de la puntuació obtinguda. La prova d'accés consistirà en les proves d'aptitud física següents:
  
Primera prova: recórrer en zig-zag un circuit de cinc cons en línia, amb una separació de dos metres entre cadascun, votant un baló de voleibol en recorregut d'anada i tornada. Després de superar l'últim con del recorregut d'anada es realitzaran llençaments del baló amb la mà fins obtenir tres dianes sobre un blanc d'un metre de diàmetre, situat en la paret a dos metres i mig de distància i tenint la vora inferior situada a un metre i mig de terra; a continuació es realitzaran llençaments del baló amb el peu fins obtenir tres dianes sobre una superfície delimitada d'un metre i mig d'ample per un metre d'alt, col·locada a ras de terra i sota de l'anterior.
  
  
Mínims establits: hòmens, vint segons; dones, vint-i-quatre segons.
  
Segona prova: Tombat cara amunt amb les cames flexionades i subjectant una pilota amb el bescoll, pujar i baixar el tronc repetidament durant trenta segons.
  
Mínims establits: homes, quinze vegades; dones, dotze vegades.
  
  
Tercera prova: 9 per 4. Partir d'una línia d'eixida fins una altra situada a nou metres; agafar un soc de fusta, dur-lo i deixar-lo en la línia d'eixida; repetir el recorregut fent el mateix amb un segon soc de fusta. Mínims establits: homes, onze segons; dones, dotze segons.
  
Quarta prova: Cursa continuada de nou minuts. Mínims establits: homes, 2.000 metres; dones, 1.500 metres.
  
  
Quarta. Barem per a la documentació presentada
  
Superades les proves s'aplicaran els criteris de selecció establits en el punt novè d'esta ordre. En les sol·licituds amb la mateixa situació s'aplicarà el barem següent:
  
a) Titulacions esportives expedides per federacions esportives oficials (màxim 5 punts):
  
- entrenador Nacional: 3 per títol
  
- entrenador Regional: 1,5 per títol
  
- monitor: 0,5 per títol
  
b) Experiència en activitats pròpies de l'àrea d'Educació Física (màxim 8 punts):
  
- per participar en campanyes esportives institucionals:
  
. com a delegat o entrenador en campanyes d'esport escolar de la Generalitat Valenciana (màxim 3 punts)
  
. com a entrenador en clubs o federacions (màxim 1 punt)
  
- per participar en l'organització d'activitats de l'àrea d'Educació Física internes i/o extraescolars reconegudes pel Consell de Centre i APA (màxim 2 punts)
  
- experiència d'innovació i reforma en Educació Física (màxim 2 punts)
  
c) Experiència investigadora i publicacions en matèria d'Educació Física i esports (màxim 5 punts):
  
- llibres publicats (màxim 3 punts)
  
- activitats publicades (màxim 2 punts)
  
- assistència a cursos, congressos, simposis o jornades de perfeccionament (màxim 3 punts)
  
En el cas d'empat, serà seleccionada la persona amb més antiguitat.
  
  
Cinquena. Documentació específica.
  
A més de la documentació requerida en esta ordre es presentarà :
  
- escrit de la direcció del centre on es faça constar que el participant disposarà en el seu horari lectiu d'almenys 10 hores setmanals d'atenció a classes d'Educació Física.
  
- certificat mèdic oficial que acredite la capacitació per a l'exercici físic.
  
- de la mateixa manera, es presentaran tots aquells documents que es posseesquen relacionats amb la base anterior per tal que la comissió prioritze i seleccione els participants.
  
Es valorarà sols allò que estiga suficientment documentat.
  
  
Sisena. Característiques del curs, estructura i calendari
  
El curs s'estructurarà segons la distribució següent:
  
Fase intensiva, juliol i setembre de 1997, Teoria 1 i 2, equivalent a 210 hores.
  
Fase extensiva, d'octubre a juny, Pràctica, equivalent a 100 hores.
  
Amb la finalitat d'aplicar i contrastar els coneixements teòrics, durant el curs escolar es desenvoluparà una fase pràctica. A tal fi es constituiran seminaris adscrits als CEP, amb el criteri de proximitat geogràfica entre els participants. Els seminaris es reuniran els dimecres, durant 30 sessions, de 15.30 a 20 hores amb l'atenció d'un professor-assessor. Per aquest mòdul es computen 100 hores. Les pràctiques docents es recolliran en un projecte-memòria que es lliurarà abans de finalitzar el curs.
  
Fase intensiva, juliol i setembre de 1998, Teoria 3 i 4, equivalent a 190 hores.
  
  
Setena. Avaluació
  
L'avaluació dels participants al curs es realitzarà a través de qualificacions en cada mòdul de programació en cadascuna de les fases. Es tindrà en compte tant l'assimilació dels continguts com les aptituds acreditades en la realització del treball de seminaris i de les pràctiques docents. Esta informació quedarà recollida en les actes-informes elaborats per cada professor/a i coordinador de seminari del curs. A l'hora de l'avaluació i de la certificació final és un requisit la presentació individualitzada dels treballs encarregats pel professorat i del projecte-memòria.
  
  
  
ANNEX IV
  
  
BASES PER A LA CONVOCATÒRIA DELS CURSOS D'ESPECIALITZACIÓ DE LLENGUA ESTRANGERA (ANGLÈS)
  
  
Primera. Objectius, nombre de places i lloc de realització
  
L'objectiu d'estos cursos és l'aprofundiment en els aspectes lingüístics i didàctics de la llengua anglesa, per tal de posar a l'abast del professorat participant instruments que li permeten exercir amb qualitat la docència d'esta llengua estrangera a l'Educació Primària.
  
S'ofereixen tres cursos d'especialització en Llengua Estrangera-Anglès, que es realitzaran un a Alacant, un a Castelló i un altre a València, amb una oferta de 35 places cadascun. Cada curs té 500 hores de durada.
  
  
Segona. Continguts del curs d'especialització en Llengua Estrangera-Anglès
  
a) Coneixement de l'idioma estranger (comprensió i expressió oral i escrita). Continguts lingüístics:
  
- Desenvolupament de la competència comunicativa: competència gramatical, discursiva, sociolingüística, estratègica i sociocultural.
  
- Coneixement i reflexió al voltant del sistema de la Llengua Anglesa: fonologia, morfologia, sintaxi i semàntica.
  
- Elaboració d'un pla de treball que permeta al professorat participant avançar de forma autònoma en el desplegament dels continguts abans esmentats.
  
b) Continguts didàctics:
  
- Coneixement dels elements del currículum de les Llengües Estrangeres a l'Educació Primària. Els objectius, els blocs de continguts i els criteris d'avaluació.
  
- Revisió o adaptació dels elements del Projecte Curricular de l'àrea de Llengua Estrangera: selecció dels continguts, criteris de distribució per cicles i proposta de seqüenciació.
  
- Anàlisi de diferents mètodes i enfocaments didàctics amb especial atenció a les investigacions més recents al voltant de com s'aprèn i com s'ensenya una llengua estrangera.
  
- El concepte de llegir i la comprensió lectora. Els objectius de la lectura i les estratègies de comprensió global i específica.
  
- El concepte d'escriure. La diversitat textual, els diferents destinataris i intencions comunicatives. La correcció del treball escrit.
  
- La comunicació oral. Diferents situacions comunicatives orals: lúdiques, informatives i interpersonals.
  
- Planificació i elaboració de materials d'aula que contribuesquen al desenvolupament de qualsevol element del currículum.
  
- Pràcticum.
  
  
Tercera. Contingut de la prova pràctica de selecció dels participants
  
El professorat sol·licitant que tinga els requisits demanats al punt cinquè, apartat a) d'esta ordre, realitzarà una prova de coneixements bàsics de llengua anglesa, de caràcter selectiu per a l'accés al curs d'especialització, que consistirà en:
  
- comprensió d'un text o diàleg oral, de nivell intermedi
  
- prova de nivell intermedi d'elecció múltiple sobre l'ús de l'idioma
  
- prova de nivell intermedi de comprensió i expressió escrita
  
La prova serà realitzada per l'equip docent dels cursos, en el lloc i la data que es comunicarà als sol·licitants en fer-se públiques les llistes dels admesos per a fer la prova d'accés.
  
La comissió seleccionadora confeccionarà una llista del professorat que supere la prova, ordenada segons allò que estableix al punt novè d'aquesta ordre.
  
En el cas d'empat, serà seleccionada la persona amb més antiguitat.
  
La realització de les proves la duran a terme assessors de música dels CEP i membres de l'equip docent del curs.
  
Les proves es realitzaran al CEP de València, c/ Juan de Garay, 25.
  
  
Quarta. Documentació específica
  
El professorat presentarà la documentació requerida en l'apartat sisè d'aquesta ordre. Quant a l'escrit de la direcció del centre cal fer constar el compromís del centre de que el professor/a impartirà Llengua Anglesa en el seu horari lectiu, dins la programació anual, a raó d'un mínim de 3 hores setmanals, com a pràctiques docents del curs d'especialització. Es presentaran, igualment, tots aquells documents que es posseesquen per tal que la comissió prioritze i seleccione els participants. Es valorarà sols allò que estiga suficientment documentat.
  
  
Cinquena. Estructura i calendari de realització dels cursos
  
Cada curs comprèn el conjunt d'activitats següents:
  
a) les sessions lectives de contingut teoricopràctic.
  
b) el treball en seminaris, la constitució dels quals es realitzarà amb el criteri de proximitat geogràfica entre els participants i estaran adscrits a un CEP. Els seminaris es reuniran els dimecres, en sessions de 4 hores setmanals.
  
c) les pràctiques docents de llengua anglesa, al llarg del curs 1997-98, impartides dins l'horari lectiu, en el centre on cada participant presta els seus serveis, a raó d'un mínim de tres hores setmanals, les quals estaran coordinades a través del treball de seminaris.
  
Cada participant als cursos, abans de la seua finalització, entregarà a l'assessor/a respectiu el recull dels treballs que per encàrrec del professorat de cada mòdul es demanen de realitzar individualment i/o en grup.
  
Els cursos s'estructuren en fases intensives i extensives segons la distribució i calendari següent:
  
Fase intensiva, es realitzarà al llarg de juliol i setembre de 1997, en horari de matí i vesprada, dedicat al coneixement de la llengua anglesa i al desplegament curricular de l'àrea
  
Fase extensiva, curs acadèmic 1997-98, es realitzarà d'octubre a juny en sessions d'una vesprada setmanal, a raó de 4 hores per sessió, dedicades al mòdul de Llengua Anglesa (gramàtica, fonètica, lèxic, funcions) i al mòdul de metodologia-didàctica de la llengua anglesa tot combinant el treball de gran grup i de seminaris i les pràctiques docents impartides per cada professor en el seu centre.
  
Fase intensiva, es realitzarà al llarg de finals de juny, juliol i setembre de 1998, en horari de matí i vesprada, dedicat tant als aspectes lingüístics com als metodològics de la llengua anglesa.
  
  
Sisena. Avaluació
  
L'avaluació dels participants al curs es realitzarà a través de les qualificacions en cada mòdul de programació en cadascuna de les fases. Es tindrà en compte tant l'assimilació dels continguts com les aptituds acreditades en la realització del treball de seminaris i de les pràctiques docents. Aquesta informació quedarà recollida en les actes-informes elaborats per cada professor/a o coordinador de seminari del curs. A l'hora de l'avaluació i de la certificació final és un requisit la presentació individualitzada dels treballs encarregats pel professorat i del projecte-memòria.
  
  
ANNEX V
  
  
BASES PER A LA CONVOCATÒRIA DEL CURS D'ESPECIALITZACIÓ D'EDUCACIÓ ESPECIAL (PEDAGOGIA TERAPÈUTICA)
  
  
Primera. Objectiu i nombre de places
  
L'objectiu del curs és posar a l'abast del participant en els fonaments científics i didàctics de l'Educació Especial: Pedagogia Terapèutica que li permeta exercir amb qualitat la docència en la modalitat de l'Educació Especial.
  
S'ofereix un curs d'especialització en Educació Especial (Pedagogia Terapèutica), a realitzar en València, amb un total de 30 places, i una durada de 540 hores.
  
  
Segona. Contingut del curs
  
Els continguts científics i didàctics de l'especialitat d'Educació Especial (Pedagogia Terapèutica) es desenrotllen agrupats en els mòduls que figuren tot seguit:
  
Aspectes didàctics i organitzatius de l'Educació Especial: 50 hores
  
Aspectes evolutius i educatius de la deficiència auditiva: 50 hores
  
Aspectes evolutius i educatius de la deficiència mental: 60 hores
  
Aspectes evolutius i educatius de la deficiència motòrica: 50 hores
  
Aspectes evolutius i educatius de la deficiència visual: 50 hores
  
Educació física de alumnes de necessitats educatives especials: 40 hores
  
Expressió plàstica i musical en alumnes amb necessitats educatives especials: 40 hores
  
Trastorns de conducta i de personalitat: 50 hores
  
Tractaments educatius dels trastorns de la llengua escrita: 50 hores
  
Pràcticum: 100 hores
  
  
Tercera. Barem de la documentació presentada
  
\* Cursos, màsters i programes de formació en Educació Especial de més de 50 hores, fins: 1 punt
  
\* Seminaris i grups de treball d'Educació Especial fins 50 hores, fins: 1 punt
  
\* Formació en centres en Educació Especial fins 50 hores, fins 1 punt
  
\* Assistència a congressos, jornades d'educació especial (de 15 a 80 hores), fins: 1 punt
  
\* Publicacions relacionades amb l'educació especial amb ISBN o ISSN, fins 1 punt
  
L'acreditació dels mèrits acadèmics, professionals o de qualsevol tipus relacionats amb aquesta convocatòria es justificaran a través dels certificats corresponents i per als funcionaris s'ajustaran a allò que estableix l'Ordre de 10 de juny de 1994 (DOGV de 17 d'agost de 1994).
  
  
Quarta. Documentació específica
  
A més dels requisits establits en aquesta ordre es presentarà escrit de la direcció del centre on es faça constar que el participant disposarà en el seu horari lectiu d'almenys 3 hores setmanals d'atenció a classes d'Educació Especial.
  
Es valorarà sols allò que estiga suficientment documentat.
  
  
Cinquena. Estructura i calendari de realització del curs
  
El curs es realitzarà de juliol de 1997 a setembre de 1998, segons el calendari següent:
  
Fase intensiva; sessions lectives de contingut teoricopràctic durant el mesos de juliol i setembre de 1997, juny, juliol i setembre de 1998 i en jornades monogràfiques al llarg del curs 1997-98.
  
  
Fase extensiva: al llarg del curs acadèmic 1997-98, la programació del curs inclourà sessions lectives, segons el calendari que la direcció del curs comunicarà als participants. A més, i per tal d'aplicar i contrastar el coneixements teòrics, es desenvoluparà una fase pràctica que ocuparà part de l'horari laboral equivalent al mòdul del pràcticum. Per a tal propòsit es constituiran seminaris que es reuniran d'octubre a juny, en sessions d'una vesprada setmanal, a raó de 4 hores per sessió, tenint l'atenció d'un professor-assessor d'Educació Especial. Les pràctiques docents es recolliran en un projecte-memòria que es lliurarà abans de finalitzar el curs.
  
  
Complement del contingut del curs en la realització i entrega de tots aquells treballs que encarreguen els professors/res responsables de cada mòdul o els coordinadors de seminari.
  
  
Sisena. Avaluació
  
L'avaluació dels participants al curs es realitzarà a través de les qualificacions de cadascuna de les fases. La informació quedarà recollida en les actes informes elaborades per cada professor del curs i pels tutors de les pràctiques.